CELEX: 62021CN0819
Language: et
Date: 2021-12-22 00:00:00
Title: Kohtuasi C-819/21: Eelotsusetaotlus, mille on esitanud Landgericht Aachen (Saksamaa) 22. detsembril 2021 – Staatsanwaltschaft Aachen

16.5.2022   
            
            
               ET
            
            
               Euroopa Liidu Teataja
            
            
               C 198/17
            
         
      Eelotsusetaotlus, mille on esitanud Landgericht Aachen (Saksamaa) 22. detsembril 2021 – Staatsanwaltschaft Aachen
      (Kohtuasi C-819/21)
      (2022/C 198/25)
      Kohtumenetluse keel: saksa
      
         Eelotsusetaotluse esitanud kohus
      
      Landgericht Aachen
      
         Põhikohtuasja pooled
      
      
         Taotleja: Staatsanwaltschaft Aachen
      
         Menetluses osales: M.D.
      
         Eelotsuse küsimused
      
      
                  1.
               
               
                  Kas täidesaatva liikmesriigi kohus, kes peab tegema kohtuotsuse täidetavaks tunnistamise otsuse, võib – tuginedes nõukogu 27. novembri 2008. aasta raamotsuse 2008/909/JSK (1) artikli 3 lõikele 4 koostoimes Euroopa Liidu põhiõiguste harta artikli 47 teise lõiguga – keelduda teises liikmesriigis tehtud kohtuotsuse tunnustamisest ja selle otsusega mõistetud karistuse täitmisest, mida näeb ette nõukogu 27. novembri 2008. aasta raamotsuse 2008/909/JSK artikkel 8, kui on alust eeldada, et täidetavaks tunnistatava kohtuotsuse või sellega seotud hilisemate otsuste tegemise ajal ei ole olukord selles liikmesriigis kooskõlas põhiõigusega õiglasele kohtulikule arutamisele, kuna kõnealuses liikmesriigis ei vasta kohtusüsteem ise enam ELL artiklis 2 sätestatud õigusriigi põhimõttele?
               
            
                  2.
               
               
                  Kas täidesaatva liikmesriigi kohus, kes peab tegema kohtuotsuse täidetavaks tunnistamise otsuse, võib – tuginedes nõukogu 27. novembri 2008. aasta raamotsuse 2008/909/JSK artikli 3 lõikele 4 koostoimes ELL artiklis 2 sätestatud õigusriigi põhimõttega – keelduda teises liikmesriigis tehtud kohtuotsuse tunnustamisest ja selle otsusega mõistetud karistuse täitmisest, mida näeb ette nõukogu 27. novembri 2008. aasta raamotsuse 2008/909/JSK artikkel 8, kui on alust eeldada, et kohtuotsuse täidetavaks tunnistamise otsuse tegemise ajal ei ole kohtusüsteem kõnealuses liikmesriigis enam kooskõlas ELL artiklis 2 sätestatud õigusriigi põhimõttega?
               
            
                  3.
               
               
                  Kui esimesele küsimusele vastatakse jaatavalt:
                  Kas enne seda, kui teise liikmesriigi kohtu tehtud otsuse tunnustamisest ja selle otsusega mõistetud karistuse täitmisest viitega nõukogu 27. novembri 2008. aasta raamotsuse 2008/909/JSK artikli 3 lõikele 4 koostoimes Euroopa Liidu põhiõiguste harta artikli 47 teise lõiguga keeldutakse, kuna on alust eeldada, et olukord selles liikmesriigis ei ole kooskõlas põhiõigusega õiglasele kohtulikule arutamisele, sest kõnealuses liikmesriigis ei vasta kohtusüsteem ise enam õigusriigi põhimõttele, tuleb teises etapis kontrollida, kas õigusega õiglasele kohtulikule arutamisele vastuolus olev olukord on asjaomases menetluses toonud kahjulikke tagajärgi kaasa just süüdimõistetule?
               
            
                  4.
               
               
                  Kui esimesele küsimusele ja/või teisele küsimusele vastatakse eitavalt nii, et otsuse tegemine selle kohta, kas olukord liikmesriigis ei ole kooskõlas põhiõigusega õiglasele kohtulikule arutamisele, kuna kõnealuses liikmesriigis ei vasta kohtusüsteem ise enam õigusriigi põhimõttele, ei ole liikmesriikide kohtute, vaid Euroopa Liidu Kohtu (edaspidi „Euroopa Kohus“) ülesanne:
                  Kas Poola Vabariigi kohtusüsteem oli 7. augustil 2018 ja/või 16. juulil 2019 või kas Poola Vabariigi kohtusüsteem on praegu kooskõlas ELL artiklis 2 sätestatud õigusriigi põhimõttega?
               
            
         (1)  Nõukogu 27. novembri 2008. aasta raamotsus 2008/909/JSK vastastikuse tunnustamise põhimõtte kohaldamise kohta kriminaalasjades tehtud otsuste suhtes, millega määratakse vabadusekaotuslikud karistused või vabadust piiravad meetmed, nende Euroopa Liidus täideviimise eesmärgil (ELT 2008, L 327, lk 27).